Virallinen lehti nro C 367 , 20/12/2000 s. 0018 - 0020



Talous- ja sosiaalikomitean lausunto aiheesta "Ehdotus Euroopan parlamentin ja neuvoston asetukseksi sosiaaliturvajärjestelmien soveltamisesta yhteisön alueella liikkuviin palkattuihin työntekijöihin, itsenäisiin ammatinharjoittajiin ja heidän perheenjäseniinsä annetun neuvoston asetuksen (ETY) N:o 1408/71 sekä asetuksen (ETY) N:o 1408/71 täytäntöönpanomenettelystä annetun neuvoston asetuksen (ETY) N:o 574/72 muuttamisesta" (2000/C 367/05) Neuvosto päätti 5. heinäkuuta 2000 Euroopan yhteisön perustamissopimuksen 262 artiklan nojalla pyytää talous- ja sosiaalikomitean lausunnon edellä mainitusta ehdotuksesta. Asian valmistelusta vastannut "työllisyys, sosiaaliasiat, kansalaisuus" -jaosto antoi lausuntonsa 12. syyskuuta 2000. Esittelijä oli José Isaías Rodríguez García Caro. Talous- ja sosiaalikomitea hyväksyi 20. ja 21. syyskuuta 2000 pitämässään 375. täysistunnossa (syyskuun 20. päivän kokouksessa) yksimielisesti seuraavan lausunnon. 1. Johdanto 1.1. Asetusta (ETY) N:o 1408/71 muutetaan ajoittain, jotta sen sisältö vastaisi jäsenvaltioiden sosiaaliturvassa tapahtunutta kehitystä, muuttuneita säännöksiä, kahdenvälisiä sopimuksia tai unionin tasolla Euroopan yhteisön tuomioistuimen antamia tuomioita. Tästä syystä kyseistä asetusta esitetään aika ajoin muutettavaksi, ja juuri tällaisesta muutoksesta tiedustellaan nyt komitean mielipidettä. 1.2. Myös edellisen asetuksen täytäntöönpanomenettelystä annettuun asetukseen (ETY) N:o 574/72 on tehtävä samansisältöisiä muutoksia joko asetukseen (ETY) N:o 1408/71 tehtyjen muutosten vuoksi tai jäsenvaltioiden ja yhteisön lainsäädännössä tapahtuneiden muutosten takia. 1.3. Kaikki nämä muutokset monimutkaistavat entisestään tekstiä, jolla säädetään sosiaaliturvajärjestelmien soveltamista Euroopan unionin alueella liikkuviin palkattuihin työntekijöihin ja heidän perheenjäseniinsä. Tällä tavoin säädöksistä, joilla pyritään helpottamaan työntekijöiden liikkumista puuttumatta heidän sosiaaliturvaansa, tulee yhä monimutkaisempia, ja niihin lisätään jatkuvasti säännöksiä yksinkertaistamatta tai vähentämättä artikloja. 1.4. Asetusteksti (ETY) N:o 1408/71 on mukautettava uuteen todellisuuteen. Yhtä lailla välttämätöntä on uudistaa tehokkaasti ja yksinkertaistaa kyseistä tekstiä sekä käsitellä mahdollisimman ripeästi ehdotus neuvoston ja parlamentin asetukseksi sosiaaliturvajärjestelmien yhteensovittamisesta. Komitea on puoltanut kyseistä ehdotusta kaikilta osin kuluvan vuoden tammikuussa pitämässään täysistunnossa(1). 2. Yleishuomioita ehdotuksen sisällöstä 2.1. Kuten edellä todettiin, tarkastelun kohteena oleva muutosehdotus vaikuttaa sekä asetukseen (ETY) N:o 1408/71 että siihen liittyvään asetukseen (ETY) N:o 574/72. Komitea suhtautuu tehtyyn ehdotukseen yleisesti ottaen myönteisesti, koska siihen sisältyvien muutosten taustalla on jäsenvaltioiden nimenomainen tahto, yhteisön oikeuskäytännön sisällyttäminen asetukseen ja tekstin mukauttaminen unionissa tapahtuviin muutoksiin. 2.2. Komitean mielestä neuvostoa ja parlamenttia on kuitenkin kehotettava nopeuttamaan ja tehostamaan nykyisen tekstin yksinkertaistamista ja parantamista. Sosiaaliturvajärjestelmien(2) yhteensovittamista koskevan asetusehdotuksen käsittelyä on jatkettava kummassakin toimielimessä, jotta nyt muutettavan tekstin sisältö saadaan kohtuullisen ajan kuluessa entistä yksinkertaisemmaksi ja nykytodellisuuden mukaiseksi. 2.3. Kyseisiä asetuksia muutetaan ensi kertaa yhteispäätösmenettelyn mukaisesti. Menettely saattaa aiheuttaa muutoksia mahdollisesti esitettäviin ehdotuksiin, jolloin talous- ja sosiaalikomitea tulee antaneeksi lausunnon tekstistä, jota saatetaan muuttaa oleellisesti yhteispäätösmenettelyllä. Komitealle on tarjottava tilaisuus osallistua menettelyyn ja antaa lausuntonsa reaaliajassa, minkä vuoksi on selvitettävä, miten toimielimemme harjoittaa neuvoa-antavaa tehtäväänsä kyseisessä menettelyssä. 3. Erityishuomioita ehdotuksen sisällöstä 3.1. Asetus (ETY) N:o 1408/71 sosiaaliturvajärjestelmien soveltamisesta yhteisön alueella liikkuviin palkattuihin työtekijöihin, itsenäisiin ammatinharjoittajiin ja heidän perheenjäseniinsä: 3.1.1. Ehdotuksen 1 artiklassa esitetään muutettavaksi kyseisen asetuksen liitteitä IV ja VI, ja muutokset on lueteltu ehdotuksen liitteessä. 3.1.2. Muutetaan liitteen IV osan C (luopuminen etuuksien laskemisesta 46 artiklan 2 kohdan mukaisesti) jaksoa "E. Ranska". Lisätään maininta siitä, että luovutaan 46 artiklan 2 kohdan mukaisesta työntekijöiden ja jälkeenjääneiden henkilöiden eläke-etuuksien kaksinkertaisesta laskennasta. Komitean mielestä muutos vähentää byrokratiaa ja poistaa sellaisia menettelyjä, jotka eivät paranna järjestelmää. 3.1.3. Muutetaan liitteen VI (erityismääräykset tiettyjen jäsenvaltioiden lainsäädännön soveltamiseksi) jaksoa "E. Ranska". Muutetaan kohdat 3 ja 5 sekä lisätään jaksoon kohta 9, jotta Ranskan ja yhteisön kansalaisten pääsy vapaaehtoiseen vanhuuseläkejärjestelmän piiriin helpottuu (kohta 3); lisätään itsenäisten ammatinharjoittajien vanhuuseläkevakuutuksen perusjärjestelmään palkattujen työntekijöiden lisäeläkejärjestelmä (kohta 5) sekä maininta siitä, että palkattuihin työntekijöihin sovellettavan Ranskan lainsäädännön katsotaan kattavan sekä vanhuuseläkevakuutuksen perusjärjestelmät että lisäeläkejärjestelmät, joihin kyseinen henkilö on kuulunut (kohta 9). Komitean mielestä ehdotetut muutokset auttavat omalta osaltaan poistamaan työntekijöiden liikkumisen tiellä olevia esteitä ja ajantasaistavat tekstiä lähentämällä sitä Ranskan todelliseen sosiaaliturvajärjestelmään. Komitea huomauttaa, että espanjankielisessä toisinnossa on virhe. Kohdassa 9 pitäisi olla viittauksen "Tämän asetuksen 3 luvun III osastossa" asemasta viittaus "Tämän asetuksen III osaston 3 luvussa". 3.1.4. Liitteessä VI muutetaan jaksoa "K. Itävalta". Lisätään kohta 7, jossa tähdennetään, että erityisavustuksesta 30 päivänä marraskuuta 1973 annetun lain (SUG) mukainen erityisavustus katsotaan asetukseen (ETY) N:o 1408/71 sisältyvää III osaston 3 lukua sovellettaessa vanhuuseläkkeeksi. Espanjankielisessä toisinnossa perusteluosan kohdan III.2 toisen kappaleen kirjainviittaukset [d) ja e)] eivät vastaa ehdotuksen liitteen jaottelua [b) ja c)] Itävallan ja Ruotsin osalta. Komitea kehottaa komissiota korjaamaan virheen. 3.1.5. Liitteessä VI muutetaan jaksoa "N. Ruotsi" siten, että 1 kohdassa mainittua Ruotsin vanhempainetuutta on kohdeltava perhe-etuutena (72 artikla) eikä sairaus- tai äitiysetuutena (18 artiklan 1 kohta). Muutos liittyy tuomioistuimen asiassa Kuusijärvi kesäkuussa 1998 antamaan tuomioon, jossa Ruotsin vanhempainetuuden katsotaan olevan perhe-etuus. 3.2. Neuvoston asetus (ETY) N:o 574/72 asetuksen 1408/71 täytäntöönpanomenettelystä: 3.2.1. Asetusehdotuksen 2 artiklassa muutetaan kolmea kyseisen tekstin artiklaa. 3.2.2. Muutetaan 34 artiklan 5 kohtaa jäsenvaltion toimivaltaisen laitoksen korvattaviksi lankeavista kuluista, jotka ovat aiheutuneet oleskeltaessa toisessa jäsenvaltiossa. Korvauskysymys on tarkoitus jakaa kahteen erilliseen osaan sen mukaan, onko korvausmäärien laskemiseksi olemassa taksoja vai ei (4 ja 5 kohta). Teknisen näkökohdan lisäksi muutoksella korjataan englannin- ja ruotsinkielisen toisinnon kielivirheet. 3.2.3. Muutetaan 93 artiklan 1 kohtaa opiskelijoiden tultua asetuksen 1408/71 soveltamisalan piiriin (8 päivänä helmikuuta 1999 annettu asetus (EY) N:o 307/99, jolla on laajennettu asetusten (ETY) N:o 1408/71 ja 574/72 soveltamisalaa aineellisten seikkojen ja henkilöiden osalta). Asetuksessa on kaksi uutta artiklaa, 34 a erityismääräyksistä ja 34 b yleisistä määräyksistä, ja 22 c artikla on poistettu. Ehdotetussa tekstissä korjataan asetuksen 574/72 viittaukset kyseisiin artikloihin sairauskorvausten ja äitiysetuuksien maksamisesta. 3.2.4. Muutetaan 107 artiklan 1 kohtaa valuuttojen muuntokurssien osalta. Koska Euroopan valuuttajärjestelmän toiminta on lakannut, euron viitekurssien laskenta on siirtynyt Euroopan keskuspankille. 4. Päätelmät 4.1. Komitea suhtautuu myönteisesti kumpaankin asetukseen ehdotettuihin muutoksiin. 4.2. Yhteispäätösmenettelyn puitteissa komitean on voitava suoriutua neuvoa-antavasta tehtävästään tämänkaltaisissa ehdotuksissa siten, että lausunto annetaan tekstiin sen hyväksymisprosessin aikana tehdyistä muutoksista. Bryssel 20. syyskuuta 2000. Talous- ja sosiaalikomitean puheenjohtaja Beatrice Rangoni Machiavelli (1) EYVL C 75, 15.3.2000. (2) EYVL C 38, 12.2.1999, s. 10.